બંને પક્ષો હવે પોતપોતાની રીતે સામા પક્ષને ચીત કરવા કોશિશો કરશે. ટીડીપીના સાંસદો સંસદમાં ધમાલ મચાવવાના છે. કેન્દ્રનો હડહડતો અન્યાય એ વાત હવે તેઓ જોરથી બોલવાના છે. નાયડુની સ્ટ્રેટેજી કેન્દ્ર સરકાર મદદ કરી નથી એવું દર્શાવીને સહાનુભૂતિ મેળવવાની છે. બજેટમાં કોઈ પેકેજ ના મળ્યું તેની નારાજી માત્ર ટીડીપીમાં છે એવું નથી. સોશિઅલ મીડિયામાં તેલુગુ લોકોએ ભારોભાર નારાજી વ્યક્ત કરી છે. આ સંજોગોમાં તેલુગુ દેસમ્ માટે ભાજપવિરોધી રાગ આલાપવો અનિવાર્ય બની ગયો છે. રાજકીય વાસ્તવિકતા એ છે કે તાત્કાલિક કેન્દ્રની સરકારમાંથી નીકળી જવાય તેમ પણ નથી. તેથી આ રાગ કેવો બેસૂરો હશે તે આગામી દિવસોમાં સંસદભવનમાં સંભળાશે.